2004D0804 — DA — 26.07.2007 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

EUROPA-PARLAMENTETS OG RÅDETS AFGØRELSE Nr. 804/2004/EF

af 21. april 2004

om et EU-handlingsprogram til fremme af aktioner til beskyttelse af Fællesskabets finansielle interesser (Hercule-programmet)







EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om oprettelse af Det Europæiske Fællesskab, særlig artikel 280, stk. 4, under henvisning til forslag fra Kommissionen, under henvisning til udtalelse fra Revisionsretten ( 1 ), efter proceduren i traktatens artikel 251 ( 2 ), og ud fra følgende betragtninger: (1) Fællesskabet og medlemsstaterne har sat sig som mål at bekæmpe svig og andre ulovlige aktiviteter, der skader Fællesskabets finansielle interesser. Alle disponible midler må sættes ind for at nå dette mål, samtidig med at den nuværende ansvarsfordeling og -balance mellem medlemsstaterne og Fællesskabet overholdes. (2) Aktioner, hvis formål især er at sørge for bedre information, gennemføre undersøgelser, arrangere uddannelse og iværksætte teknisk og videnskabelig bistand inden for bedrageribekæmpelse, er i høj grad med til at sikre en bedre beskyttelse af Fællesskabets finansielle interesser. (3) Derfor bør aktioner på dette område fremmes, ligesom organer, der er aktive med henblik herpå, bør støttes gennem ydelse af driftstilskud. De allerede indvundne erfaringer viser, at der er interesse for at støtte foranstaltninger på EU-plan som supplement til medlemsstaternes aktioner. (4) Støtten til organerne og aktionerne blev indtil 2003 opført under konto A0 3600 og A0 3010, »Konferencer, kongresser og møder i forbindelse med europæiske juristforbunds aktiviteter med henblik på at beskytte Fællesskabets økonomiske interesser«, og under konto B5-910, »Generelle foranstaltninger til bekæmpelse af svig« i EU's almindelige budget. (5) I artikel 112 i Rådets forordning (EF,Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget ( 3 ) fastsættes der strenge betingelser for ydelse af tilskud til foranstaltninger, der allerede er igangsat. Disse betingelser præciseres i basisretsakten. (6) Der bør derfor vedtages en sådan basisretsakt, således at samtlige bestående støtteforanstaltninger rationaliseres og suppleres ved vedtagelsen af nærværende afgørelse om et struktureret, specifikt og tværfagligt EU-handlingsprogram, der skal gælde i en længere periode. (7) Det pågældende program bør være åbent for alle medlemsstaterne og nabolande, da det er vigtigt at sikre en effektiv og ensartet beskyttelse af Fællesskabets finansielle interesser ud over medlemsstaternes områder. (8) Europa-Parlamentet, Rådet og Kommissionen har i forbindelse med vedtagelsen af forordning (EF,Euratom) nr. 1605/2002 forpligtet sig til at sørge for, at basisretsakten kan træde i kraft fra regnskabsåret 2004. (9) Der bør desuden i de støttebestemmelser, der iværksættes, tages hensyn til de særlige karakteristika for organerne til beskyttelse af Fællesskabets finansielle interesser. (10) I denne afgørelse fastlægges for hele programmets varighed en finansieringsramme, der som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren ( 4 ) udgør det primære referencegrundlag for budgetmyndigheden inden for rammerne af den årlige budgetprocedure. (11) Kommissionen bør forelægge Europa-Parlamentet og Rådet en interimsrapport fra Det Europæiske Kontor for Bekæmpelse af Svig (OLAF) om gennemførelsen af programmet og en endelig rapport fra OLAF om opfyldelsen af programmets målsætninger. (12) Denne afgørelse overholder subsidiaritets- og proportionalitetsprincipperne. (13) Denne afgørelse berører ikke støtte, der ydes i forbindelse med beskyttelsen af Fællesskabets finansielle interesser på grundlag af programmer vedrørende det strafferetlige aspekt — ud fra følgende betragtninger: TRUFFET FØLGENDE AFGØRELSE:







▼M1

Artikel 1

Programmets mål

1. Med denne afgørelse fastlægges et fællesskabshandlingsprogram til fremme af aktioner til beskyttelse af Fællesskabets finansielle interesser. Dette program benævnes Hercule II-programmet (i det følgende benævnt »programmet«).

2. Programmet fremmer aktioner efter de generelle kriterier, der omhandles i afgørelsen. Der fokuseres navnlig på følgende mål:

a) fremme af tværnationalt og tværfagligt samarbejde mellem medlemsstaternes myndigheder, Kommissionen og OLAF

b) opbygning af netværker i alle medlemsstater, tiltrædende lande og kandidatlande — i henhold til et aftalememorandum — med henblik på at lette udveksling af oplysninger, erfaringer og bedste praksis, samtidig med at de enkelte medlemsstaters forskellige traditioner respekteres

c) tilvejebringelse af teknisk og operationel bistand til medlemsstaternes retshåndhævende myndigheder ved deres bekæmpelse af illegale grænseoverskridende aktiviteter med særlig vægt på støtte til toldmyndighederne

d) etablering af en geografisk balance ved, uden at det må forringe den operationelle effektivitet, om muligt at inddrage alle medlemsstater, tiltrædende lande og kandidatlande — i henhold til et aftalememorandum — i de aktioner, der finansieres gennem programmet

e) forøgelse og intensivering af foranstaltninger på de mest følsomme områder, navnlig smugling og forfalskning af cigaretter.

▼M1

Artikel 1a

Aktioner

Programmet gennemføres ved følgende aktioner til beskyttelse af Fællesskabets finansielle interesser, herunder forebyggelse og bekæmpelse af smugling og forfalskning af cigaretter:

a) Teknisk bistand til nationale myndigheder gennem: i) tilrådighedsstillelse af særlig viden, udstyr og informationsteknologiske (it)-redskaber, der letter tværnationalt samarbejde og samarbejde med OLAF ii) støtte til fælles operationer iii) øget udveksling af personale

b) Uddannelse, seminarer og konferencer, der tager sigte på: i) fremme af en bedre forståelse af Fællesskabets og medlemsstaternes mekanismer ii) udveksling af erfaringer mellem medlemsstaternes, tiltrædelseslandenes og kandidatlandenes myndigheder iii) samordning af aktioner i medlemsstater, tiltrædelseslande, kandidatlande og tredjelande iv) udbredelse af viden, navnlig operationel viden v) støtte til avancerede forskningsaktiviteter, herunder studier vi) forbedring af samarbejdet mellem praktikere og teoretikere vii) øget bevidstgørelse af judicielle myndigheder og andre juridiske brancher med henblik på beskyttelse af Fællesskabets finansielle interesser

c) Støtte gennem: i) udvikling og tilvejebringelse af specifikke databaser og it-redskaber, der fremmer adgang til data og analyser ii) øget dataudveksling iii) udvikling og tilvejebringelse af it-redskaber til undersøgelser, overvågning og efterforskningsarbejde.

▼M1

Artikel 2

Fællesskabsfinansiering

1. Fællesskabsfinansieringen kan i henhold til forordning (EF, Euratom) nr. 1605/2002 antage følgende former:

a) tilskud

b) offentlige kontrakter.

2. Modtageren af et tilskud fra Fællesskabet til en aktion til beskyttelse af Fællesskabets finansielle interesser skal overholde bestemmelserne i nærværende afgørelse. Aktionen skal overholde principperne for Fællesskabets aktiviteter til beskyttelse af Fællesskabets finansielle interesser, og der skal tages hensyn til de særlige kriterier, der er fastsat i indkaldelserne af forslag, ved anvendelse af de prioriteringer, der er fastlagt i de årlige tilskudsprogrammer, hvori de generelle kriterier, der omhandles i nærværende afgørelse, nærmere præciseres.

3. Fællesskabsfinansieringen i form af offentlige kontrakter eller ydelse af tilskud omfatter aktionsudgifter til foranstaltninger til beskyttelse af Fællesskabets finansielle interesser.

4. Støtte fra Fællesskabet i henhold til programmet (i form af offentlige kontrakter eller tilskud) kan ydes til berettigede organer, hvis aktioner har til formål at styrke Fællesskabets foranstaltninger til beskyttelse af dets finansielle interesser, og forfølge mål, som er af almen europæisk interesse inden for dette område, eller et mål, der er et led i Den Europæiske Unions politik inden for dette område.

▼M1

Artikel 2a

Organer, der er berettigede til fællesskabsfinansiering

Følgende organer er berettigede til fællesskabsfinansiering i henhold til programmet:

a) alle nationale eller regionale myndigheder i en medlemsstat eller i et land uden for Fællesskabet, jf. artikel 3, som fremmer styrkelse af Fællesskabets foranstaltninger til beskyttelse af dets finansielle interesser

b) alle forsknings- og undervisningsinstitutter, der i mindst et år har haft status som juridisk person, er etableret og aktive i en medlemsstat eller i et af de i artikel 3 omtalte lande uden for Fællesskabet og støtter en styrkelse af Fællesskabets foranstaltninger til beskyttelse af dets finansielle interesser

c) alle almennyttige organer, der i mindst et år har haft status som juridisk person, er lovligt etableret og aktive i en medlemsstat eller i et af de i artikel 3 omtalte lande uden for Fællesskabet og støtter en styrkelse af Fællesskabets foranstaltninger til beskyttelse af dets finansielle interesser.

Artikel 2b

Udvælgelse af modtagere

Organer, der er berettigede til fællesskabsfinansiering i henhold til artikel 2a, udvælges på grundlag af indkaldelser af forslag, under hensyn til de prioriteringer, der er fastlagt i det årlige tilskudsprogram, hvori de generelle kriterier, der omhandles i bilaget, nærmere præciseres. Ved ydelsen af tilskud til en aktion inden for rammerne af programmet, skal de generelle kriterier, der er fastsat i nærværende afgørelse, overholdes.

Artikel 2c

Kriterier for evalueringen af tilskudsansøgningerne

Ansøgningerne om tilskud til aktioner evalueres under hensyn til:

a) den foreslåede aktions overensstemmelse med målene for programmet

b) den foreslåede aktions komplementaritet med andre støttede aktiviteter

c) den foreslåede aktions gennemførlighed, dvs. den konkrete mulighed for dens gennemførelse med de foreslåede midler

d) forholdet mellem udgifter og resultater for den foreslåede aktion

e) forbedringen af resultatet som følge af den foreslåede aktion

f) antallet af personer, som den foreslåede aktion tager sigte på

g) den foreslåede aktions tværnationale og tværfaglige aspekter

h) den foreslåede aktions geografiske udstrækning.

Artikel 2d

Støtteberettigede udgifter

I overensstemmelse med artikel 2, stk. 4, tages kun udgifter, der er nødvendige med henblik på en tilfredsstillende gennemførelse af aktionen, i betragtning ved fastsættelse af størrelsen af tilskuddet.

Udgifter i forbindelse med deltagelse af repræsentanter fra Balkanlande, som deltager i stabiliserings- og associeringsprocessen for landene i Sydøsteuropa ( 5 ), Den Russiske Føderation, lande, som er omfattet af den europæiske naboskabspolitik ( 6 ), og visse lande, med hvilke Fællesskabet har indgået en aftale om gensidig bistand i toldspørgsmål, er også støtteberettigede.

▼B

Artikel 3

Deltagelse fra lande uden for Fællesskabet

Ud over for modtagere i medlemsstaterne er deltagelse i programmet åben for modtagere og organer i

▼M1

a) de tiltrædende lande

▼B

b) EFTA/EØS-landene i overensstemmelse med bestemmelserne i EØS-aftalen

▼M1

c) de kandidatlande, der er associeret med Den Europæiske Union i overensstemmelse med betingelserne i associeringsaftalerne eller i de tillægsprotokoller, der er indgået med eller vil blive indgået med disse lande, om deltagelse i Fællesskabets programmer.

Artikel 4

Gennemførelse

Fællesskabsfinansieringen sker i overensstemmelse med forordning (EF, Euratom) nr. 1605/2002.

▼B

Artikel 5

Ydelse af tilskuddet

1. Tilskuddet til aktioner kan ikke finansiere alle støtteberettigede udgifter. Et tilskud til en aktion ydet under dette program kan ikke overstige følgende satser:

a) 50 % af de støtteberettigede udgifter til teknisk bistand

▼M1

b) 80 % af de støtteberettigede udgifter til uddannelsesforanstaltninger, fremme af udveksling af fagpersonale og afholdelse af seminarer og konferencer, når der er tale om de modtagere, som er omhandlet i artikel 2a, litra a).

c) 90 % af de støtteberettigede udgifter til afholdelse af seminarer og konferencer og andre foranstaltninger, når der er tale om de modtagere, som er omhandlet i artikel 2a, litra b) og c).

▼M1 —————

▼M1

Artikel 5a

Kontrol og revision

1. Modtageren af et tilskud sørger for, at relevant dokumentation hos partnere eller medlemmer stilles til rådighed for Kommissionen.

2. Kommissionen kan enten direkte gennem sine medarbejdere eller ved et kompetent eksternt organ, som den udpeger, foretage en kontrol af anvendelsen af fællesskabsfinansieringen. Disse kontroller kan foretages i hele kontraktens løbetid og i en periode på fem år fra sidste udbetalingsdag. Resultaterne af disse kontroller kan i givet fald føre til, at Kommissionen træffer beslutning om tilbagekrævning.

3. Kommissionens personale og de eksterne personer, der har fået mandat fra Kommissionen, skal i det omfang, det er nødvendigt til udførelse af de i stk. 2 omhandlede kontroller, have adgang bl.a. til modtagerens kontorlokaler og til alle nødvendige oplysninger, herunder i elektronisk form.

4. Revisionsretten og OLAF har samme rettigheder, især ret til adgang, som de i stk. 3 omhandlede personer.

5. For at beskytte Fællesskabets finansielle interesser mod svig og andre uregelmæssigheder, foretager Kommissionen på grundlag af dette program kontrol og undersøgelser på stedet i overensstemmelse med Rådets forordning (Euratom, EF) nr. 2185/96 ( 7 ). Undersøgelserne gennemføres eventuelt af OLAF i overensstemmelse med Europa-Parlamentets og Rådets forordning (EF) nr. 1073/1999 ( 8 ).

▼B

Artikel 6

Finansielle bestemmelser

▼M1

1. Programmet forlænges fra den 1. januar 2007, og det udløber den 31. december 2013.

2. Finansieringsrammen for gennemførelsen af programmet er for perioden fra 2007 til 2013 på 98 525 000 EUR.

▼B

3. De årlige bevillinger godkendes af budgetmyndigheden inden for rammerne af de finansielle overslag.

▼M1

Artikel 7

Overvågning og evaluering

Kommissionen (OLAF) forelægger hvert år Europa-Parlamentet og Rådet oplysninger om resultaterne af programmet. Deri indgår oplysninger om sammenhæng og komplementaritet med andre programmer og aktioner på EU-plan.

Senest den 31. december 2010 skal der foretages en uafhængig vurdering af programmets gennemførelse, herunder en gennemgang af programmets resultater, og hvordan dets målsætninger er blevet opfyldt.

Senest den 31. december 2014 forelægger Kommissionen (OLAF) en rapport for Europa-Parlamentet og Rådet om, hvordan programmets målsætninger er blevet opfyldt.

▼M1

Artikel 7a

Programmets forvaltning

Kommissionen kan på grundlag af en omkostnings-/effektivitetsanalyse og i forbindelse med kontrakter om ad hoc tjenesteydelser benytte eksperter og enhver anden form for faglig og administrativ bistand, der ikke medfører udøvelse af offentlig myndighed. Den kan yderligere finansiere undersøgelser og tilrettelægge ekspertmøder, der letter iværksættelsen af programmet, og gennemføre foranstaltninger med henblik på information, offentliggørelse og udbredelse, der har direkte forbindelse med gennemførelse af programmet.

▼B

Artikel 8

Ikrafttræden

Denne afgørelse træder i kraft dagen efter offentliggørelsen i Den Europæiske Unions Tidende.

▼M1 —————